Verkeersbeampte koelbloedig doodgeskietArgieffoto: memyselfaneye (Pixabay) ŉ Verkeersbeampte is Dinsdag koelbloedig in Port Elizabeth in die Oos-Kaap doodgeskiet. Kol. Priscilla Naidu, woordvoerder van die polisie, sê in ŉ verklaring die 60-jarige verkeersbeampte is vanoggend dood buite sy diensmotor in Walmer aangetref. ’n 43-jarige passasier is in die voorval gewond. Volgens Naidu het ŉ onbekende man met ŉ balaklawa die twee insittendes van die diensmotor op die kruising van Lungelo Mlandustraat en Victoriaweg genader waarna hy verskeie skote aan die kant van die bestuurdersitplek afgevuur het. Die verkeersbeampte, wat ten tyde van die voorval bestuur het, het versnel en links in Victoriaweg gedraai waarna die motor teen ŉ ander motor gebots en die pad verlaat het. Die motor het ŉ grensheining getref en tot stilstand gekom. Die verkeersbeampte het uit die voertuig geklim, inmekaargesak en gesterf, sê Naidu. Die passasier, ŉ werknemer van die plaaslike munisipaliteit, ŉ het skietwond aan haar hand tydens die voorval opgedoen. Sy is na ŉ nabygeleë hospitaal geneem vir mediese behandeling. Volgens Naidu is die motief vir die voorval in dié stadium nog onduidelik. Die verkeersbeampte se naasbestaandes is teen vanoggend nog nie van sy dood ingelig nie. Die polisie ondersoek ŉ saak van moord en poging tot moord. Die publiek word versoek om enige inligting rakende die voorval by die Walmer-polisie by 041 5811496 of by Misdaadstop by 08600 10111 aan te meld. Inligting sal vertroulik hanteer word.